As jy nie my nuusbrief ontvang het nie… | Chanette Paul se Blog
As jy nie my nuusbrief ontvang het nie…
By Chanette Paul 9 Kommentare
Die slegte nuus:
My nuusbrief wat eers veronderstel was om maandeliks gestuur te word, en toe tweemaandeliks, kan ek ongelukkig nou net sporadies baasraak. My werklading is net van so aard dat ek soms vir maande nie daarby kan uitkom nie. Dis wat gebeur het sedert November verlede jaar tot nou.
Die goeie nuus:
Noudat Offerande, wat my so besig gehou het, in kanne en kruike is, sal ek steeds my bes probeer om so dikwels moontlik wel 'n nuusbrief uit te stuur.
Ek moes 24 name van my adreslys skrap omdat ek ingelig is dat die nuusbrief onaflewerbaar is.
As jy nie my nuusbrief van 21 Junie 2016 ontvang het nie en jy wil steeds op die nuusbrief ingeteken bly, stuur asseblief jou e-posadres vir my na chanettepaul@gmail.com sodat ek jou weer op die adreslys kan plaas.
Jy is uiteraard ook welkom om jou adres vir my te stuur as jy die nuusbrief wil ontvang, maar nie vantevore daarop ingeteken was nie.
Baie dankie aan die wat ingeteken is, my nuusbrief lees en vir die lekker terugvoer daarop. Dis vir my heerlik om so met my lesers in kontak te bly.
9 Responses to "As jy nie my nuusbrief ontvang het nie…"
Junie 21, 2016 om 1:21 nm
Is Offerande nou al beskikbaar? Ek het gedink die opvolg op Offerlam gaan Brandoffer wees of het ek iets nie lekker reg nie? Maar dit maak nie saak nie net solank daar nou n nuwe boek is!!!
Junie 21, 2016 om 1:26 nm
Hallo Ansie! Offerande sal in Oktober beskikbaar wees. Brandoffer kon dalk gewerk het, maar nee, die titel van die opvolg is Offerande. 😉
3 Lerinda Ellis
Oktober 14, 2016 om 2:35 nm
Chanette, ek het sopas Raaiselspieël klaar gelees. Paar weke terug Ewebeeld en Siende Blind gelees en jare terug Springety, Boheem en Fortuin. Ek het Springety al drie keer gekoop want ek leen die dekselse boeke uit, en almal weet hoe boeke uitleen werk….. op ou end koop jy daardie selfde boek weer. Ek kan dus sê dat ek die trotse eienaar van al drie die omslae van Springety is/was. Die eerste omslag bly my gunsteling.
Nou val ek in my eie sop. Ek was in die joernalistiek vi baie jare. Eerste keer wat ek jou ontmoet het was op Skryfkursus werkswinkel op Potch 1999. Hersfskool dink ek is dit in daardie jare genoem. Daarna het ek net vir die interessantheid daarvan ook 'n roman skryf werkswinkel by jou bygewoon wat jy aangebied het toe jy nog in Schoemansville gebly het.
Ek was nooit regtig van plan om 'n boek te skryf nie. Dit was maar net deel van my joernalistieke nuuskierigheid om te probeer uitvind hoe skrywers 'n fiksie storie aanmekaar sit.
Ek het heelwat meer van jou boeke gelees as wat ek hier genoem het. Ek onthou van jou eerste liefdesverhale wat jy geskryf het. Heelwat dunner as jou boeke van vandag. Een was van 'n girl wat na 'n eiland gaan om wie weet wat te vergeet en sy het klere ontwerp ens ens. Droomvanger en Vlerke vir 'n Visvrou ook gelees.
Ek is twaalf jaar lank nie meer in joernalistiek betrokke nie. Werk nou al elf jaar met diere se energie. My nering gevind. Geskei en vyf jaar terug weer getroud. Liefde van my lewe gevind na 'n huwelik van amper drie en twintig jaar. Baie geleer. Wysheid bekom. No regrets.
Weer uit my sop klim. Chanette, jy is 'n awesome mens en 'n awesome skrywer. Ek noem dit apart want die twee loop nie noodwendig hand aan hand nie. Jou nederigheid het my al in1999 opgeval. Meer boeke as meeste ander skrywers geskryf, maar plat op die aarde gebly.
Ek kan nie vi jou sê hoe ek jou boeke geniet nie. Jy hou mens altyd geïnteresseerd en bly respek betoon vir elkeen van jou karakters. Maak nie saak hoe 'n groot skurk hy of sy veronderstel is om in jou storie te wees nie.
Ek is seker meer mense geniet die meer voller figuur van sommige van jou heldinne. Dan praat ek nie eers van die wonderlike wes en suidkus wat jy as agtergrond in soveel van jou verhale gebruik nie. Ek raak sommer net weg in daardie prentjie mooi wêreld met regte egte karakters.
Ek geniet dit om te lees hoe jou beskrywings gegaan het van gewone jong, jeukerig en redelik reguit seks tot by wat werklik in mens se lyf en geheue agterbly. Dis net ouderdom en ervaring wat dit meebring. Ek is seker ek is nie al een van ons ouer lesers wat hierdie nuwe uitbeelding geniet nie.
Offerlam lê op my boekrak. Kan nie wag om dit te begin lees nie. Labarint is uit druk uit. Sal dit koop sodra dit weer op die rakke is.
Hoop jy bly net aanhou skryf. Ek is so bly dat van jou boeke nou vertaal word. Jy maak hierdie wêreld 'n beter plek.
Oktober 14, 2016 om 3:00 nm
Dis so lekker om weer van jou te hoor, Lerinda! Dankie vir die lekker skrywe.
Die lewe loop darem snaakse draaie. Ek is so bly jou nering en die liefde het uiteindelik by die regte doelpale uitgekom.
Baie dankie vir die mooi dinge wat jy sê. Ek waardeer dit.
Dis heerlik om te hoor jy geniet my boeke! Ek hoop jy geniet Offerlam ook.
Terloops, Labirint is reeds sedert verlede jaar weer in druk met 'n nuwe omslag. Dis steeds beskikbaar. Kyk op hierdie symste blog by https://chanettepaul.wordpress.com/2015/06/05/labirint-maak-n-tweede-draai-2/
5 Ronel Geldenhuys
Junie 12, 2017 om 10:27 nm
Die Gys Niemand reeks het ek verslind en Offerlam en -hande was een naweek my eet/slaap en asemhaal.
Junie 13, 2017 om 7:17 vm
So lekker om te hoor, Ronel! Sjoe, albei in een naweek! Dit moes nogal 'n marathon en 'n half gewees het. 🙂
7 Ronel Geldenhuys
Junie 13, 2017 om 7:40 vm
Net my man ken my as dit by die verslawing van LEES kom! Deurdag en deurnag en wanneer boek klaar, is dit of ek tegelyk bly en depro is!!
8 Susanna s Botha
November 5, 2017 om 12:24 nm
Hi chanette ek lees jou boeke nou weer oor en is nou weer by ewebeeld…ek kan eenvoudig nie ju boeke neersit nie…en het al di spannings verhale.Gaan jy weer in die toekoms boeke oorweeg wat soort gelyk is aan raaiselspieél en siende blind,Dankie vir ure se lees genot,
9 Chanette Paul
November 6, 2017 om 8:56 vm
Hallo Susanna. Dis so lekker om te hoor jy geniet my boeke!
Daar het hierdie jaar 'n boek verskyn uit wat soortgelyk is aan die drie wat jy noem. Jojo Richter speel weer 'n groot rol daarin.
Die titel is Paaiboelie.
Ek skryf ook tans aan nog 'n soortgelyke boek wat volgende jaar behoort te verskyn. Hoop jy lees lekker!